Rozhodnutie Rady
z 15. novembra 2001,
ktorým sa schvaľuje automatické obnovenie alebo predĺženie platnosti ustanovení o záležitostiach, ktoré sú obsiahnuté v spoločnej obchodnej politike obsiahnutej v zmluvách o priateľstve, obchode a plavbe a v obchodných dohodách uzavretých medzi členskými štátmi a tretími krajinami
(2001/855/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na rozhodnutie Rady 69/494/EHS zo 16. decembra 1969 o postupnej štandardizácií dohôd, ktoré sa týkajú obchodných vzťahov medzi členskými štátmi a tretími krajinami, a o dojednaní dohôd spoločenstva [1], najmä na jeho článok 3,
so zreteľom na návrh Komisie,
keďže:
(1) Predĺženie platnosti alebo automatické obnovenie zmlúv, dohôd a protokolov uvedených v prílohe k tomuto rozhodnutiu po skončení prechodného obdobia bolo naposledy schválené rozhodnutím 97/351/ES [2].
(2) Príslušné členské štáty požiadali o schválenie automatického obnovenia alebo predĺženia platnosti ustanovení o záležitostiach, ktoré sú predmetom spoločnej obchodnej politiky v zmysle článku 133 zmluvy obsiahnutej v zmluvách o priateľstve, obchode a plavbe, a v podobných dohodách s tretími krajinami uvedenými v prílohe k tomuto rozhodnutiu, aby nedošlo k narušeniu ich zmluvných obchodných vzťahov s príslušnými tretími krajinami.
(3) Väčšina záležitostí obsiahnutých v týchto ustanoveniach vnútroštátnych zmlúv a dohôd je však teraz riadená dohodami spoločenstva. Preto by sa schválenie malo týkať iba záležitostí, na ktoré sa dohody spoločenstva nevzťahujú. Toto schválenie nezbavuje členské štáty povinnosti predchádzať a zamedzovať akémukoľvek nesúladu medzi týmito zmluvami, dohodami a ustanoveniami právnych predpisov spoločenstva.
(4) Ustanovenia zmlúv a dohôd, ktoré majú byť automaticky obnovené alebo ich platnosť má byť predĺžená nesmú byť navyše prekážkou vykonávania spoločnej obchodnej politiky.
(5) Príslušné členské štáty uviedli, že automatické obnovenie alebo predĺženie platnosti týchto zmlúv a dohôd nie je prekážkou na začatie obchodných jednaní spoločenstva s príslušnými tretími krajinami ani prenos dohôd spoločenstva týkajúcich sa obchodných záležitostí, na ktoré sa vzťahujú súčasné dvojstranné dohody.
(6) Na základe konzultácii stanovenej v článku 2 rozhodnutia 69/494/EHS sa rozhodlo, ako potvrdzujú uvedené vyhlásenia členských štátov, že ustanovenia príslušných zmlúv a dvojstranných dohôd nie sú prekážkou vykonávania spoločnej obchodnej politiky.
(7) Príslušné členské štáty navyše uviedli, že sú ochotné upraviť a, ak to bude nevyhnutné, aj vypovedať tieto zmluvy a dohody, pokiaľ by sa ukázalo, že automatické obnovenie alebo predĺženie platnosti ich ustanovení týkajúcich sa záležitostí obsiahnutých v článku 133 zmluvy, je prekážkou vykonávania spoločnej obchodnej politiky.
(8) Príslušné zmluvy a dohody obsahujú klauzulu o výpovedi, ktorá požaduje výpovednú lehotu od troch do dvanástich mesiacov.
(9) Preto nie dôvod, aby nebola schválená automatická obnova alebo predĺženie platnosti príslušných ustanovení na dobu štyroch rokov.
(10) Malo by sa stanoviť, že toto schválenie môže byť odvolané, pokiaľ si to okolnosti vyžadujú, najmä pokiaľ by sa ukázalo, že ďalšia platnosť príslušných ustanovení je alebo sa môže stať prekážkou vykonávania spoločnej obchodnej politiky. Mal by sa vytvoriť postup, ktorým budú členské štáty povinne informovať Komisiu o všetkých okolnostiach, ktoré by mohli takúto prekážku predstavovať,
PRIJALA TOTO ROZHODNUTIE:
Článok 1
Ustanovenia o záležitostiach obsiahnutých spoločnou obchodnou politikou v zmysle článku 133 zmluvy obsiahnutej v zmluvách o priateľstve, obchode a plavbe a v obchodných dohodách uvedených v prílohe, môžu byť automaticky obnovené alebo ich platnosť môže byť predĺžená do 30. apríla 2005, pokiaľ ide o oblasti, na ktoré sa nevzťahujú dohody medzi spoločenstvom a príslušnými tretími krajinami, a pokiaľ sú zlučiteľné so spoločnými politikami.
Takéto schválenie môže byť odvolané, pokiaľ si to okolnosti vyžadujú, najmä pokiaľ by sa ukázalo, že ďalšia platnosť príslušných ustanovení je alebo sa môže stať prekážkou vykonávania spoločnej obchodnej politiky. Členské štáty povinne informujú Komisiu o všetkých okolnostiach, ktoré by mohli takúto prekážku predstavovať.
Článok 2
Toto rozhodnutie je adresované členským štátom.
V Bruseli 15. novembra 2001